**भारत सरकार**

**रेल मंत्रालय**

**राज्य सभा**

**27.07.2018 के**

**अतारांकित प्रश्न सं. 1242 का उत्तर**

**कर्मचारियों की कमी के कारण रेलगाड़ियों का देरी से चलना**

**1242. श्री लाल सिंह वड़ोदियाः**

**क्या रेल मंत्री यह बताने की कृपा करेंगे किः**

(क) क्या यह सच है कि रेलगाड़ियों की देरी से आने-जाने का कारण कर्मचारियों की कमी है;

(ख) यदि हां, तो क्या सरकार इस कमी को दूर करने के लिए कोई कदम उठाने जा रही है;

(ग) यदि हां, तो तत्संबंधी ब्यौरा क्या है और कब तक; और

(घ) यदि नहीं, तो इसके क्या कारण हैं?

**उत्तर**

**रेल मंत्रालय में राज्य मंत्री (श्री राजेन गोहांई)**

(क) से (घ) : एक विवरण सभा पटल पर रख दिया गया है।

\*\*\*\*\*\*\*

कर्मचारियों की कमी के कारण रेलगाड़ियों का देरी से चलने के संबंध में 27.07.2018 को राज्‍य सभा में श्री लाल सिंह वड़ोदिया के अतारांकित प्रश्‍न सं. 1242 के भाग (क) से (घ) के उत्‍तर से संबंधित **विवरण**।

(क): रेलगाड़ियां अपने आंतरिक कार्यप्रणाली से संबंधित कारकों के कारण ही विलंबित नहीं होती हैं बल्कि बाह्य कारकों के कारण भी विलंबित होती हैं जो रेलवे के नियंत्रण के बाहर है। परिसंपत्ति विफलताओं के अतिरिक्त, बढ़ते यात्री और फ्रेट यातायात के कारण लाइन क्षमता और टर्मिनल क्षमता संबंधी कठिनाईयां, मौसम की प्रतिकूल परिस्थितियां (कोहरा,वर्षा,दरारें), बाढ़, चक्रवात, भारी वर्षा जैसे बार-बार आने वाली प्राकृतिक आपदा, पूरे भारतीय रेल नेटवर्क पर समपार गेटों पर भारी सड़क यातायात, मिड सेक्शन पर मवेशी और मानव के कुचले जाने संबंधी मामले इत्यादि जैसे कतिपय कारक भी भारतीय रेल पर रेलगाड़ियों के समयपालन को बुरी तरह से प्रभावति करती हैं। कभी-कभी कर्मचारियों की कमी भी एक कारक होता है।

(ख)  से (घ) :  क्षेत्रीय रेलों पर 01.04.2018 की स्थिति के अनुसार समूह ‘ग’ और पूर्ववर्ती समूह ‘घ’ की कुल रिक्तियां 1,49,595 हैं।

सभी कोटियों में स्‍वीकृत पद वास्‍तविक परिचालनिक आवश्‍यकताओं से अधिक होते हैं क्‍योंकि इनमें लीव रिजर्व और रेस्ट गिवर्स के तत्व भी शामिल होते हैं। लीव रिजर्व पद 12.5% से 30% तक होते हैं।

इसके अलावा, रेलवे भर्ती बोर्डों ने हाल ही में दो अधिसूचनाओं अर्थात् सहायक लोको पायलट (एएलपी) और तकनीशियनों की 26,502 रिक्तियों की भर्ती के लिए 03.02.2018 को केंद्रीकृत रोजगार अधिसूचना (सीईएन) संख्‍या 01/2018 और लेवल-। (पूर्ववर्ती समूह ‘घ’) पदों की 62,907 रिक्तियों की भर्ती के लिए 10.02.2018 सीईएन संख्‍या 02/2018 के लिए ऑन लाइन आवेदन आमंत्रित किए हैं।

\*\*\*\*\*